Nóg 'n sarie.com-blogger se boek verskyn
JY LEES NOU Nóg 'n sarie.com-blogger se boek verskyn
Tanya O'Connor, bekend vir haar sarie.com-blogs, Hallo, lewe!, het dit pas in boekvorm gepubliseer.
"In September 2003 wag ek by die renbaan vir Tony, my man, wat ook my grootste ondersteuner as aspirant-renjaer is. Toe kom die oproep: 'Kom dadelik, Tony het met sy motorfiets geval.'
Ek stop by die toneel. Hy lê in 'n donga. Ek hardloop na hom toe, druk deur die paramedici. Omhels hom en hou hom versigtig vas. Hy sterf in my arms.
Maande later trou ons in 'n klipkatedraal. Ek word elke dag omarm met onvoorwaardelike liefde. Toe kom die wonderwerk op 'n skerm, 'n klein kolletjie hartklop-lewe. Die hartjie klop vir net agt weke. Die pyn is ongekend. Ek en Paddy huil saam. Onlangs gaan ek dokter toe met griep. Ek is weer swanger! Klein Rory raak meer mens met elke sonarfoto en word op
14 September verwag – dieselfde dag in 2003 toe Tony dood is.
Ek skryf ook nou aan 'n boek – Hallo, Lewe – waarin ek alles oor my hartseer en geluk deel. Ek het nooit hoop verloor in die lewe en in liefde nie." - Tanya.
Haar boek, Hallo, lewe!, is ook aan haar seuntjie opgedra. In haar boek skryf sy oor wat vir haar van dag-tot-dag werk. Hoe sy elke dag vir die lewe sê: Hallo, lewe, ek gaan vandag leef en lewe! Sy het juis begin blog om die inspirasie wat elke dag oor haar lewenspad kom te deel met ander. Haar blogs op 'n groot Sondagkoerant se webblad is die mees gelese. Só word tussen 500 en 1 000 gebruikers élke dag geïnspireer.